
Játék a valósággal Daniel Kehlmann prózájában

Dolgozatomban a mágikus realista író, Daniel Kehlmann három választott regényét (Beerholm illuzió, A világ felmérése, Hírnév. Regény kilenc történetben) elemzem az irónia, a tudomány és a művészet szerepe ill. a tér és idő dimenziók aspektusai szerint, hogy megtaláljam hol és milyen módszerekkel töri meg a szerző a valóságot.
Először definiálom az irónia fogalmát, majd tárgyalom annak Kehlmann művészetében megjelenő két fajtáját, a szókratészi és a romantikus iróniát, melyekre példákat adok a fenti regényekből.
Ezután rátérek a kehlmanni irónia két fő tárgyára, a tudományra és a művészetre; reflektálok a tudós és a művész figurájára ill. az általuk képviselt tudomány- és művészeti ágakra.
A három diszciplína, az empirikus természettudományok, a matematika (azon belül a geometria) és a teológia három különböző világképet is jelentenek az irracionalitáshoz való viszonyukat és a világ megismeréséhez használt módszereiket tekintve.
A művészeti ágak ellenben nem a valóság megismerésére törekszenek, hanem annak megváltoztatására ill. a semmiből való megteremtésére. A valóság megváltoztatását a szimuláción keresztül mutatom be, mely a színművészetben és a bűvésztrükkökben jelenik meg, annak megteremtését pedig a mágián és az irodalmon keresztül. Utóbbi kettőnél kitérek a művészi alkotás isteni természetére.
Mindezeken kívül reflektálok a már említett tér és idő szerepére. Előbbit annak a regényekben megjelenő kategóriái – földrajzi (melyhez az utazás, a földmérés és a térképészet is hozzátartoznak), virtuális és társas terek – alapján elemzem, utóbbit pedig az emlékek, traumák és (rém)álmok összefüggéseiben.
Összegezve a valóság relativizálásának ill. megtörésének eszközei a mágikus realizmus, az irónia és a perspektíva, melyek leginkább a tudományok és a művészetek megközelítésén keresztül fedezhetők fel.



